Gerra zikina (kronologia) - Wikipedia, entziklopedia askea.

# Gerra zikina (kronologia)

### Wikipedia(e)tik

Gerra zikinaren kronologia honek[1] ez du gerra zikinaren ekintza guztiak jasotzen, ezta gutxiago ere, batez ere aurreko urteei dagokienean, garaiko errepresioaren ondorioz gertaera guztiak jasotzen ez zirelako. Gainera mehatxuak, ondasunen aurkako ekintzak eta abar oso ugariak eta zabalak ziren denak jaso ahal izateko. Erabilitako iturriek ere ez dituzte datu guztiak sistematikoki jaso. Azken urteetako datu gehienak ere falta dira.

### [aldatu] 1971

- Abenduaren 14a : ETAk Ondarroako alkate Miguel Angel Arrizabalaga, kapitan-ohi karlista, Guerrilleros de Cristo Rey taldeko kide izatea leporatu dio eta herriko epaile Hilario Beitiarekin batera Ondarroako abadeei emandako jipoiaren egileak direla salatu du.

### [aldatu] 1972

- Irailaren 1a : Bonba bat jarri diote autoan Victor Suinaga, ezkerreko militanteari, Donostian.
- Urriaren 26a : Donostiako Loiola auzoko parrokiako laguntzailearen autoa erre dute.

### [aldatu] 1973

- Urtarrilaren 29a : Bonba bat lehertu da Iruñeko Iruñazarra tabernan (eskuin muturra).
- Urtarrilaren 29a : Bonba bat jarri dute Juan Maria Bandres Molet abokatu donostiarraren autoan (eskuin muturra).
- Martxoaren 15a : Guerrilleros de Cristo Rey taldeko kideek pistola batez mehatxatu eta jipoia eman diote Portugaleteko parrokiako abade bati.
- Abuztuaren 10a : Gasolina bota eta erre egin dute Galdakaoko parrokiako etxea.
- Abuztuaren 11 : Donostiako Kresala elkartean bi bonba lehertu dira. Elkarte honen aurka eskuin muturrekoek burutu duten hirugarren erasoa da hau.

### [aldatu] 1974

- Martxoaren 11 : Eskuin muturrekoek Maurice Abeberry Miarritzeko abertzalearen autoa erre dute, Miarritzen.
- Azaroaren 23a : Donostiako Corcuera liburu dendaren aurkako eskuin muturrekoek burututako ekintza.

### [aldatu] 1975

- Apirilaren 23a : Mugalde liburudendaren aurkako ekintza, Hendaian.
- Apirilaren 23a : Luis Landa Altunaren taxia eta Ramon Aginaga Garin abadearen autoa erre dituzte Zarautzen.
- Apirilaren 25a : Salbuespen egoera sartu da indarrean Gipuzkoan eta Bizkaian, hiru hilabeterako.
- Maiatzaren 8a : Alcazar egunkariaren editorialak Ipar Euskal Herrira joan eta ekintzak egiteko eskatu du.
- Maiatzaren 8a : Pedro Ibarra abokatuaren eta bere familiarren aurkako erasoa. Chekia, Aia Zulaika ETAko militantearen arrebaren denda, eta Orient Internacional metrailatu dituzte.
- Maiatzaren 9a : Bilbon, Herriak, Verdes eta Iker liburudenda eta Zubiri denda metrailatu dituzte. Agata erlojudenda, Gotzon taberna, Landachueta kluba eta Clemente boutikeren kontrako bonbak. Familia abertzale baten txaleta leherrarazi dute Plentzian.
- Maiatzaren 10a : Abokatu laboralisten bulegoa eta Tintorerias Guernica Kooperatiba Elkartea metrailatu dituzte Bilbon.
- Maiatzaren 11 : Ultrek Mundaka eta Ondarroako taberna banatan eta Bakioko herri-etxean bonbak jarri dituzte. Kanpazarren Etxabe anaien Etxabe-Enea jatetxean bonba bat jarri dute. Donostian, Zuzenbideko katedratiko bat jipoitu dute.
- Maiatzaren 12a : inkontrolatuek matrikula frantsesa duten auto batzuk erre dituzte.
- Maiatzaren 16a : Bilboko Distribuidora Vascari mehatxuak egin dizkiote telefonoz, Cambio 16 aldizkaria banatzeagatik.
- Maiatzaren 17a : Gernikako Adela Gasteiz dendan bonba bat jarri dute.
- Maiatzaren 20a : Mugalde liburudendan beste bonba bat leherrarazi dute, Hendaian. Miarritzen bonba bat aurkitu dute bi errefuxiaturen etxean, Oldarra dantza taldearen ondoan.
- Maiatzaren 21a :Inkontrolatuek Imanol Oruemazaga abadearen etxea tirokatu dute, Ondarroan.
- Maiatzaren 22a : errefuxiatu batzuek Mugalde liburudendaren aurrean Espainiako poliziak daudela salatu dute. Frantziako poliziek Espainiakoak hartu eta mugaraino lagundu dituzte.
- Maiatzaren 24a : inkontrolatuen ekintza Estibalitz komentuaren aurka.
- Maiatzaren 25a : Sebastian Gallega polizia espainiarra atxilotu dute Baionan, errefuxiatuen aurkako ekintzak prestatzen ari zela. Bilboko Brigada Politiko Sozialeko polizia hau biharamunean entregatu zuten mugan.
- Maiatzaren 26a : Conferencia Episkopalaren Justizia eta Bakea batzordeak poliziaren eta eskuin muturrekoen terrorea amaitzea eskatu du.
- Maiatzaren 30a : Inkontrolatuek Iñaki Arriolaren elektrogailuen dendaren aurkako ekintza egin dute Ondarroan. Gernikan Javier Arana Martijaren biltokiaren aurka.
- Maiatzaren 31 : Jesus Arrien, Kanalako (Ibarrangelua) abadearen etxea eta autoa erre dituzte.
- Ekainaren 6a : Jose Antonio Urrutikoetxea Josu Ternera eta Mikel Mugiro errefuxiatuen etxearen aurkako ekintza huts egina. Jartzen ari ziren bonba lehertuta hil da Marcel Cardona Amoros, OASeko kide ohia eta beste bat, Mario Silvasi (hasiera batean David Williams Edwards bezala identifikatu zen) zauritu da. Frantziako poliziak Dominique Poulidoro eta Miguel Sanchez Pajares industriala, Playboy aldizkariaren Espainiako ordezkaria, atxilotu zituen. Atxilotuek esan zuten Julio Conde, Espainiako armadako komandanteak eta Candico Acedo, Guardia Zibileko kapitainak kontratatu zituztela.
- Ekainaren 8a : Inkontrolatuek Ondarroako Kamiñaspi elizaren aurkako ekintza egin dute.
- Ekainaren 10a : Bonba bat lehertu da Nafarroa liburudendan, Miarritzen.
- Ekainaren 12a : Bonba bat lehertu da Hazparneko ikastetxe batean, beste bat Anai Artearen egoitzan, Donibane Lohitzunen, eta beste bat aurkitu dute Nafarroa liburudendan, Miarritzen.
- Ekainaren 16a : Bonba mehatxua egin dute Juan Maria Bandres abokatu donostiarraren etxean.
- Ekainaren 19a : Jesus Mari Zabarteren neskalaguna bahitzen saiatu dira Ipar Euskal Herrian.
- Ekainaren 20a : Bilboko komisarian diharduen Angel Arias Alonso polizia espainiarra atxilotu dute Hendaiako mugan.
- Ekainaren 21 : Zuricalday gozotegia tirokatu dute Algortan (Bizkaia).
- Ekainaren 28a : Bonba bat lehertu da Baionako Udalaitz tabernan. Jokin Etxabe da tabernaren jabea. François Chabessier (OASeko kide ohia) atxilotuko zuten hurrengo egunean. Epailearen aurrean militar espainiar baten agindupean ziharduela aitortu zuen Chabessierrek.
- Uztailaren 1a : Victoriano Gorostegi eta Jose Mari Perez Agoteren autoetan bonba bana lehertu dira, Algortan. Donostiako Antigua auzoan, Mikel Navascuesen autoan. Donostiako Herrera auzoan Jose Ignacio Mugika Arregiren gurasoen etxea erre dute. Ataunen Antonio Galparsoro Goikoetxearen familiaren kamioi bi erre dituzte.
- Uztailaren 7a : Jose Gijarroren dendaren aurkako ekintza egin dute inkontrolatuek, Bilbon.
- Uztailaren 7a : Hendaiako Villa Sokoan bonba bat jarri dute.
- Uztailaren 11 : Jose Ramon Ituy eta Pedro Etxaberen autoen kontrako ekintza burutu dute Getxon.
- Uztailaren 24a : Guardia Zibilak hildako Garai-Salegi senar-emazteen familiarren estankoan bonba bat lehertu da.
- Uztailaren 27a : Etxabe-enea jatetxearen aurkako bigarren ekintza bat burutu dute, Kanpanzarren.
- Uztailaren 28a : Venezia kafetegian, Kaiku tabernan eta Pedro Berriotagortua abadearen autoan bonba bana lehertu dira Zornotzan (Bizkaia).
- Abuztuaren 10a : ATEk Bilbon ekintza berriak egingo dituela iragarri du eta Frantziako Gobernuari ETAko hiltzailei babesik ez ematea exijitu dio.
- Abuztuaren 13a : Inkontrolatuek bonba bat jarri dute Gasteizko Jesus Obrero zentroan.
- Abuztuaren 27a : Bardozeko bidean hamabost errefuxiatu eta familiarrak zeramatzan furgoneta metrailatu dute.
- Irailaren 2a : Inkontrolatuek Victoriano Aranbururen etxea tirokatu eta horren ondoren bonba bat jarri dute Txangurru bere tarbenan, Ean (Bizkaia).
- Irailaren 5a : Portugaleteko Santa Ana ikastetxeko aretoan bonba bat jarri dute inkontrolatuek.
- Irailaren 11 : Axular inprentan bonba bat leherrarazi eta Marie liburudendan jarritako bonba desaktibatu dute, biak Donibane Lohizunen.
- Irailaren 12a : Espainiako poliziak Ipar Euskal Herrian sartu dira Larrun menditik eta bi errefuxiatu tirokatu dituzte. Lazaro Arandiak, zaurituta, ihes egin du. Jose Martin Zubillaga, zaurituta ere, atxilotu eta Donostiara eraman dute.
- Irailaren 16a : Inkontrolatuek bonba bat leherrarazi dute Portugaleteko Elai-Alai euskal dantza taldearen lokaletan.
- Urriaren 3a : Inkontrolatuek ekintza bat burutu dute Roberto Lotinaren botikaren aurka, Bilbon.
- Urriaren 4a : Juan Jose Etxaberen autoa erre dute Donibane Lohizunen.
- Urriaren 6a : Kalez jantzitako hiru guardia zibil Etxabe-enea jatetxean sartu eta Iñaki Etxabe Orobengoa hil dute tiroz, Kanpazarren. Luis Etxabe bizirik irten da.
- Urriaren 12a : Iru-txulo dendan bonba bat leherrarazi dute inkontrolatuek, Donostiako Alde Zaharrean.
- Urriaren 29a : Hondarribian ETAko militante baten gurasoen txaleta leherrarazi dute.
- Azaroaren 4a : Irailaren 27an Bartzelonan fusilatutako Juan Paredes Manot Txikiren familiarren etxean sartu eta haren amari eta arrebari eraso egin diete inkontrolatuek, Zarauzen.
- Azaroaren 12a : Javier Gabilondo Garateren autoa erre dute inkontrolatuek, Getxon.
- Azaroaren 16a : Bonba bat leherrarazi dute Txomin Iturberen autoaren azpian bere emazteak umeak ikastolara eramatera zihoanean.
- Abenduaren 1a : Inkontrolatuek Donostiako Herrera auzoko Herri Ametsa ikastolan sartu eta ondasunak apurtu dituzte.
- Abenduaren 9a : Inkontrolatuek Alfonso Beraza abadearen autoa erre dute, Basaurin.
- Abenduaren 16a : Inkontrolatuek bonba bat jarri dute Donostiako Antigua auzoko Alaia tabernan.
- Abenduaren 17a : Baionan matrikula espainiardun auto bat aurkitu dute errefuxiatuen aurkako ekintza egiteko lehergailuz eta materialez beteta.
- Abenduaren 21a : Arkitekto baten bulegoan bonba bat zartarazi dute Hendaian, eta beste bat Nafarroa liburudendako gerente Eusebio Iriarteren autoan Miarritzen.
- Abenduaren 27a : Zubiri dendaren aurkako ekintza burutu dute inkontrolatuek, Bilbon.

### [aldatu] 1976

- Otsailaren 9a : ETAk Galdakaoko alkate Victor Legorburu hil du. Faxista eta Guerrilleros de Cristo Rey taldeko kolaboratzailea izatea egotzi dio.
- Otsailaren 12a : Mungiako Jai Alai kafetegia tirokatu dute inkontrolatuek.
- Otsailaren 16a : Iruñeko El parnasillo liburudendaren kontrako ekintza burutu dute inkontrolatuek.
- Martxoaren 10a : El parnasillo liburudendaren aukako eraso berria burutu dute inkontrolatuek.
- Martxoaren 22a : Tomas Perez Revilla errefuxiatua, Felicia Zuluaga bere emaztea eta beren semea zihoazen autoa tirokatu dute Donibane Lohizunen. Felicia Zuluaga zauritu dute.Giuseppe Calzonak parte hartu zuen ekintza honetan [2].
- Martxoaren 24a : Jesus Erezuma Bilbaoren txalet bat zartarazi dute inkontrolatuek Foruan, Gernika ondoan.
- Martxoaren 29a : Domingo Unzalu Arrospideren txaletan bonba bat leherrarazi dute inkontrolatuek Foruan. Muxikan Jose Mandalunizen baserrian zartarazi dute beste bat. Mandalunizen autoan beste bonba bata aurkitu dute.
- Apirilaren 4a : Jose Luis Martinez eta Jesus Mari Gonzalez polizia espainiarrak desagertu dira Hendaian. Ez da horren inguruko azalpenik eman.
- Apirilaren 5a : Inkontrolatuek bonba bat zartarazi dute Jakintza liburudendan, Algortan. Game elektrogailuek Bibon eta Portugaleten dituen dendetan bonba bana leherrarazi dituzte. Nikolas Madariagak Bakion duen txaletan beste bonba bat leherrarazi dute.
- Apirilaren 9a : Zarauzko Mondragones tabernan bonba bat zartarazi dute inkontrolatuek.
- Apirilaren 10a : Zumarragako Eusebio tabernan bonba bat zartarazi dute inkontrolatuek.
- Apirilaren 17a : Inkontrolatuek Arrasateko Bengoa tabernan bonba bat leherrarazi dute. Orion Antonio Campos Illarramendiren autoa erre dute.
- Apirilaren 19a : Tolosan bonba bat leherrarazi dute Izaskun liburudendan eta beste bat auto baten azpian.
- Apirilaren 30a : Donostiako Elizondo kirolak dendaren kontrako ekintza burutu dute

inkontrolatuek.

- Maiatzaren 1a : Bilbon Roberto Lotinaren botikan bonba bat leherrarazi dute. Denda honek jasan duen hirugarren bonba erasoa da hau.
- Maiatzaren 8a : El Pelotari gozotegian eta Portu Zaharreko Txomin tabernan bonba bana leherrarazi dituzte, Algortan.
- Maiatzaren 9a : Inkontrolatuek Ricardo Garcia Pellejero eta Amiano Jimenez Santos tiroz hil dituzte Jurramendin, karlisten bertan urtero egiten duten kontzentrazioan. Lagun ugari ere zauritu dute.
- Maiatzaren 17a : Frantziako poliziak ATEko hiru mertzenario atxilotu ditu: Annie Billard, Robert Nani eta Jose Fernandez del Barrio espainiarra.
- Maiatzaren 18a : Inkontrolatuek Algortan gazte bat balaz zauritu dute pankarta bat jartzen ari zenean. Donostiako Antigua auzoan ekintza ugari egin dituzte.
- Maiatzaren 19a : Donostiako Konstituzio plazako Lagun liburudendaren eta Kutxa dendaren aurkako erasoak burutu dituzte inkontrolatuek.
- Maiatzaren 21a : Getarian Pascual Egurbideren autoaren aurkako erasoa burutu dute inkontrolatuek.
- Ekainaren 2a : Bonba bat leherrarazi dute Ondarroako 34 klubean. Jabea, Angel Etxaniz, Zaragozako espetxean dago preso.
- Ekainaren 7a : Inkontrolatuen ekintzak Donostian, besteren artean Aurrera tabernan.
- Ekainaren 8a : Donostiako Antigua auzoko bizilagunen elkarteak auzoan etengabe jasaten diren inkontrolatuen ekintzak salatu dituzte. Ibarguren harategiak, Alaia tabernak, Etxeberria tabernak eta Ondarreta galeriak jasandakoak aipatu dituzte.
- Ekainaren 9a : Donostiako Antigua auzoko parrokiaren aurkako ekintza.
- Ekainaren 12a : Donostiako Ikastetxe ikastolak inkontrolatuen mehatxuak salatu ditu.
- Ekainaren 12a : Javier Aia Zulaika errefuxiatuaren familiarrek inkontrolatuen mehatxuak salatu dituzte.
- Ekainaren 13a : Donostiako Antigua auzoko Ibarguren harategia berriro erasotu dute inkontrolatuek.
- Ekainaren 14a : Inkontrolatuak Maite Amilibia bahitzen saiatu dira Donostiako Antigua auzoan.
- Ekainaren 22a : Itsasondoko Nautiko tabernan bonba bat leherrarazi dute.
- Ekainaren 23a : Enrike Kelleren txaletan bonba bat leherrarazi dute inkontrolatuek, Zarautzen.
- Ekainaren 26a : Instituto de Misioneras Seglaresen Balmes PPC liburudendaren aurkako ekintza burutu dute inkontrolatuek Gasteizen.
- Uztailaren 14a : Inkontrolatuek Isaac Oiartzabal Mujikaren autoa erre dute Oreretan. Oiartzabal zinegotzia da.
- Uztailaren 23a : Eduardo Moreno Bergaretxe Pertur desagertu da Ipar Euskal Herrian.
- Abuztuaren 15a : Inkontrolatuek CIRR elektrogailu denda erre dute Oreretan.
- Abuztuaren 19a : Inkontrolatuek 100 auto baino gehiagoren gurpilak zulatu dituzte Gernika, Mundaka eta Bermeon.
- Irailaren 1a : Mirentxu Purroy, Punto y Hora aldizkariaren zuzendariak heriotza mehatxuak salatu ditu.
- Irailaren 2a : Bonba bat leherrarazi dute Zabal liburudendan, Baionan.
- Irailaren 28a : Arizmendi botikaren aurkako ekintza burutu dute inkontrolatuek Azkoitian. Jabearen senarra herriko alkate eta Bergarako taldeko kidea da.
- Irailaren 29a : Inkontrolatuek bi pertsona erasotu dituzten Gasteizen, horietako bat amnistiaren bidez kartzelatik irten berria.
- Urriaren 2a : Legorretako udaleko kide guztiek dimisioa eman dute, inkontrolatuek hiru egun jarraian herriko alkatearen etxean sartu eta heriotza mehatxuak egin dizkiotela-eta.
- Urriaren 2a : El Carmen arrandegiaren aurkako erasoa burutu dute inkontrolatuek Tolosan.
- Urriaren 4a : Inkontrolatuek istiluak sortu dituzte Donostiako Alde Zaharreko kaleetan. Intxaurrondoko auzoan inkontrolatuak makilez, kateez eta pistolaz armatuta tabernak hustu eta kaletik zebilen jendea erasotu dute.
- Urriaren 8a : Donostian inkontrolatuek kaiko biltegia eta Okendoko lurpeko parkina erre dituzte.
- Urriaren 9a : Donostian inkontrolatuek goizaldean dendak apurtzen jardun dute: Exclusivas Tives, Ignazio Zelorrio Intxaurandietaren denda, Nuevo Gros ellektrogailu denda, Las Campanas ardandegia eta Lorea autozerbitzua...
- Urriaren 11 : Inkontrolatu talde bat makilez, kateez eta metraileta batez armatuta Durangoko jaietan jendeari eraso eta Jai Batzordearen egoitza erasotu dute.
- Urriaren 11 : Inkontrolatuek Amparo Lasheras Ganzarain, Abokatu Elkargoaren idazkaria, jipoitu dute.
- Urriaren 13a : Inkontrolatuek Durangoko jaietan jendea erasotzen jardun dute berriro. Hainbat lagun zauritu dituzte.
- Urriaren 18a : Donostiako auzoetako elkarteek inkontrolatuen ekintzak salatu dituzte.
- Urriaren 18a : Frantziako poliziak Salvador Grau Lloret mertzenarioa atxilotu du Hendaiako mugan. Miguel Angel Apalategiren kontrako erasoa burutzeko asmoa zuela zabaldu du Sud-Ouest egunkariak.
- Urriaren 23a : Azken egunetan inkontrolatuek lau eraso burutu dituzte Gasteizen eta bat Orozkon.
- Urriaren 23a : Zornotzan inkontrolatuek Javier Garitaonaindia Gorrotxategi eta Epifanio Larruzearen autoak erre dituzte.
- Urriaren 28a : Inkontrolatuak Donostian bi auto todoterrenotan autoen kontrako talkak eta erasoak burutu dituzte.
- Azaroaren 2a : Basauriko alkateak dimisioa emana du, inkontrolatuek egindako mehatxuak direla-eta.
- Azaroaren 5a : Inkontrolatuek hamasei urteko neska bat erasotu dute Gasteizko lurrindendan lanean zegoenean.
- Azaroaren 6a : Gasteizko Abokatu Elkargoaren idazkari Amparo Lasherasek heriotza mehatxuak salatu ditu.
- Azaroaren 11 : Inkontrolatuek Joan Jose Orkolagaren autoa erre dute Donostian.
- Azaroaren 20a : Donostiako Ekain liburudendako jabe eta Eduardo Moreno Bergaretxeren arrebak inkontrolatuen heriotz mehatxuak jaso dituela salatu du.
- Azaroaren 27a : Inkontrolatu talde batek Bilbon Ramon Zuazo Mendez, Jesus de la Fuente eta taxilari bat erasotu dituzte Bilbon. Zuazok erasotzaileak identifikatuko ditu: poliziak ziren.
- Abenduaren 11 : Inkontrolatuek Jakintza liburudenda tirokatu dute Algortan.

### [aldatu] 1977

- Urtarrilaren 24a : Madrilen Atocha kaleko abokatuen bulegoan sartu eta bost abokatu hil dituzte.
- Maiatzaren 19a : ETAk hildako polizia baten hiletaren ostean inkontrolatuek Donostiako erdialdea hartu dute: Gerardo Suarez eta Jesus Mari Costas Iraola balaz zauritu eta jende ugari kolpatu dituzte.
- Abuztuaren 5a : 30 inguru inkontrolatuk Alberto Dominguez eraso eta larri zauritu dute Gasteizko jaietan. Kalez jantzitako poliziak zirela argitu da gero. Batek horrela esan du: "De fiestas no nos iremos sin matar a un vasco".
- Abuztuaren 8a : Zornotzan komisio bat eratu da inkontrolatuen jarduera ikertzeko.
- Abuztuaren 30a : Hiru inkontrolatuk Francisco Javier de Benito Rubio balaz zauritu dute euskaraz abesten ari zelako. Tiroen egilea goardia zibila zen.
- Abuztuaren 12a : Bermeoko biztanleek patruilak antolatu dituzte jaietan inkontrolatuei aurre egiteko.
- Urriaren 5a : Bonba bat leherrarazi dute Punto y Hora de Euskal Herriaren erredazio zentralean, Iruñean. Triple Ak hartu du ekintza bere gain.
- Urriaren 7a : Hernaniko David Salvador taxilaria hil dute. Triple Ak hartu du hilketa bere gain.
- Urriaren 7a : Inkontrolatuei aurre egiteko piketeak antolatu dira Iruñeko Alde Zaharrean.

### [aldatu] 1978

- Martxoaren 10a : Guerrilleros de Cristo Rey taldeko kideek jendeari jazarten diete Donostiako Alde Zaharreko kaleetan.
- Martxoaren 27a : Inkontrolatuek euskal ezaugarriren bat daraman jendea labanaz eta makilez erasotzen dute Iruñeko Gaztelu plazan egiten ari den Pazko berbenan.
- Maiatzaren 8a : Bonba bat leherrarazi dute Ugaoko Bakiola tabernan. Tabernaren jabe Angel Ipina Ibarretxe larri zauritu da. CAAE izeneko inkontrolatu taldeak hartu du bere gain.
- Maiatzaren 9a : Inkontrolatuak pistolak eskuan jendea erasotu dute Iruñeko Alde Zaharrean poliziak sakabanatutako amnistiaren aldeko manifestazio baten ondoan. Francisco Javier Jimenez Montreal balaz zauritu dute.
- Maiatzaren 10a : Ehun bat inkontrolatu pistolaz, kateaz, burdin barraz eta bestez armaturik Iruñeko Alde Zaharreko kaleetan jendea erasoten aritu dira Poliziaren babesean. Aurre egiten dien jendea tirokatu dute. LKI alderdiko egoitzean sartu nahi izan dute, baina sartu ezinez hogei bat tiro bota dute egoitzaren aurka. Ondoren Poliziak hartu eta miatu egin du LKIren egoitza hori.
- Maiatzaren 17a : Defentsako taldekoek aurre egin diete inkontrolatuei Iruñeko Alde Zaharrean, eta inkontrolatu bat hilko da labankada baten ondorioz: Juan Eseberri goardia zibilaren tenientea zen.
- Maiatzaren 21a : Guerrilleros de Cristo Rey taldeko kideek jendea erasotu dute Amara auzoan, Donostian, Blas Piñar-en mitin baten ostean. Gazte bat balaz zauritu dute hanka batean.
- Maiatzaren 29a : Guerrilleros de Cristo Rey taldeko kideak apirilean metrailetaz Donostiako Alde Zaharrean jendearen eta lokalen aurka tiroka ibili zirela-eta, Polizia Armadako bederatzi kide Donostiatik kanpora eraman dituzte eraso haietan parte hartu zutela frogatu delako. Espainiako Barne Ministroak onartu du Orden Publikoko Indarretako kideek inkontrolatu gisa jarduten dutela.
- Uztailaren 2a : Juan Jose Etxabe eta bere emazte Agurtzane Arregi tirokatu dituzten Donibane Lihizunen. Arregi hil dute eta Etxabe larri zauritu. Triple Ak hartu du ekintza bere gain.
- Uztailaren 5a : Inkontrolatuek Donostiako Egia auzoan pistolaz armaturik tabernak hustu, tiroak airera bota eta jendea erasotu eta mihatu dute.
- Uztailaren 18a : Euskal alderdi eta sindikatuetako militanteek egoitzak babesteko antolatu dira, inkontrolatuen eraso mehatxuen ostean.
- Abuztuaren 26a : Inkontrolatuek PTE alderdiaren egoitza erre dute Portugaleten. Erasotzaileetako bat ere erre da, Fernando Dalmasas, eta irailaren 18an hilko da.
- Urriaren 4a : Donostiako Poziaren Buruzagitza Nagusiak Barne Ministeriora bidalitako dokumentu baten arabera, Donostiako poliziako kideek inkontrolatu gisa jardun dute hiri horretan urte hasieran izandako erasoetan.
- Urriaren 14a : Inkontrolatu talde bat eta polizien emazteek jendearen kontrako erasoak burutu dituzte bi polizia hildakoen hiletaren ostean, Basaurin.
- Urriaren 30a : Madrilen, bonba bat leherrarazi dute El Pais egunkarian. Hiru langile zauritu dira, eta horietako bat, Manuel Fraguas Fernandez hilko da azaroaren 1ean.
- Abenduaren 21a : Jose Migel Beñaran Ordeñana Argala hil dute bere autoan bonba bat leherrarazita, Angelun (Lapurdi). BVEk hartu du ekintza bere gain.

### [aldatu] 1979

- Urtarrilaren 13a : Jose Manuel Pagoaga Gallastegi Peixoto tirokatu eta larri zauritu dute Donibane Lohizunen. BVEk eta Triple Ak hartu dute ekintza beren gain. Perret anaiek egin zuten ekintza hau.[3]
- Urtarrilaren 18a : Esteban Gete Arritea balaz zauritu dute goizaldean Donostiako Bilindo tabernan zegoenean. Organizacion Armada para la Liberación Nacional contra el Marxismo y el Separatismo (OAMAS) izenekoek hartu dute erasoa beren gain.
- Urtarrilaren 20a : Inkontrolatu talde batek kalea hartu, erasoak egin eta Luis Duran Fernandez hankan zauritu dute tiro batez, Gasteizen.
- Otsailaren 21a : Arantza Sasiain bahitzen saiatu dira Baionan. Jean Pierre Cherid eta Mario Ricci dira bahiketa saioa burutu dutenak [4]
- Martxoaren 30a : Inkontrolatu talde batek Billabonako Or-konpon taberna tirokatu eta bertan zegoen Juan Alberto Uranga balaz zauritu dute.
- Apirilak 26a : Azken hilabetean ugaritu egin dira gauez inkontrolatuen erasoaldiak Iruñean.
- Maiatzaren 4a : Txomin Iturbe Abasolo tirokatu eta besoan zauritu dute Miarritzen. Txominek azken lau urteetan jasan duen laugarren erasoa da.
- Maiatzaren 6a : Jose Ramon Ansa gaztea hil dute Andoainen. Triple Ak hartu du hilketa bere gain.
- Ekainaren 25a : Enrike Gomez Alvarez Korta tirokatu eta hil dute Baionan. BVEk hartu du hilketa bere gain.
- Ekainaren 28a : Francisco Javier Martin Eizagirre tiroz hil dute Parisen. BVEk hartu du hilketa bere gain.
- Ekainaren 31 : Hiru ezezagunek Francisco Javier Añorga Azpiazu tiroz zauritu dute Usurbilen. Egileak goardia zibilak zirela ezagutuko da.
- Abuztuaren 2a : Juan Lopategi Carrasco Pantu, Angel Iturbe Abasolo eta Arantza Sasiain tirokatu eta Lopategi hil eta Iturbe zauritu dituzte Baionan. BVEk hartuko du eintza bere gain.
- Abuztuaren 15a : Teodoro Izar eta Santiago Ocio tirokatu dituzte Hendaian. BVEk hartu du ekintza bere gain.
- Irailaren 3a : Bilbon inkontrolatuek polizia lagundu dute manifestazioak erreprimitzen.
- Irailaren 13a : Justo Elizaran Sarasola erasotu dute Miarritzen. Urriaren 5ean hilgo da. BVEk hartuko du ekintza bere gain. Egun berean frantziako poliziak Jose Perez, Henri Berger, Alexis Perhun, Marc Obadia eta Maxime Szonek atxilotu ditu Miarritzen bertan, ekintzaren egileak direlakoan.
- Irailaren 16a : Bonba bat leherrarazi dute Juan Jose Etxaberen jatetxean, Baionan. GAEk hartu du erasoa bere gain.
- Irailaren 24a : Hernaniko alkate Juan Jose Uriaren aurka eraso egin baina hutz egin dute. BVEk hartu du bere gain.
- Irailaren 29a : Donostiako Herri Batasunako zinegotzi Tomas Alba Irazusta hil dute Astigarragan. Grupos Armados Españoles izenekoek hartu dube beren gain.
- Urte honetan, Juan Maria Bandres bahitzen eta Egin egunkaria lehertarazten saiatu dira, eta Xabier Vinader kazetaria desagertarazteko plangintza egin dute BVEko taldekoek [5].

### [aldatu] 1980

- Urtarrilaren 9a : Ana Tere Barrueta, 17 urteko Loiuko gaztea, bortxatu eta hil egin dute, bere etxetik 100 metrotara.
- Urtarrilaren 12a : Jose Maria Garcia Perez gazte gasteiztarra balaz zauritu dute goardia zibilek Trebiñun jarritako kontrol batean.
- Urtarrilaren 15a : Carlos Saldise tiroz hil dute Lezon. BVEk hartu du hilketa bere gain.
- Urtarrilaren 20a : Inkontolatuek bonba bat leherrarazi dute Alonsotegiko Aldana tabernan: lau hildako eta hogei zauritu izan dira.
- Otsailaren 1a : Jesus Mari Zubikarai bahitu eta hil dute Ondarroan. BVEk hartu du ekintza bere gain.
- Otsailaren 1a : Holanda Gonzalez ikaslea hil dute Madrilen. BVEk hartu du hilketa bere gain.
- Otsailaren 7a : Txomin Iturbe Abasolo, Jokin Gorostidi eta Eugenio Etxebeste daramatzan autoa tirokatu dute. Txomin zauritu eta hirurok atxilotu dituzte.
- Martxoaren 3a : Juan Carlos Lentijo Ortega tiroz hil dute Goardia Zibilek Leioan.
- Martxoaren 22a : Jesus Irazabalbeitia eta Francisco Artatxo balaz zauritu ditu Intxaurrondo kuartelko Goardia Zibileko zentinela batek.
- Martxoaren 28a : Jesus Ijurko larri zauritu dute. BVEk hartu du ekintza bere gain.
- Martxoaren 29a : Juan Jesus Goñi Markolegi, 17 urtekoa, hiru balaz zauritu du polizia batek Iruñean.
- Apirilaren 18a : 15 urteko gazte bat balaz zauritu du poliziak kontrol batean Bilbon.
- Apirilaren 18a : Felipe Sagarna Zapa hil dute Hernanin. BVEk hartu du ekintza bere gain.
- Maiatzaren 1a : Fuerza Nuevako kideek koktel molotov batzuk bota dituzte LAB sindikatuko manifestazioan doan jendearen aurka. Hiru zauritu izan dira.
- Maiatzaren 8a : Maria Jose Bravo, 16 urteko gaztea, bortxatu eta hil egin dute Donostian. BVEk hartu du bere gain.
- Maiatzaren 20a : Bigarren mobilizazio eguna faxisten erasoen aurka. Bilbon, Donostian eta Iruñean polizia oldartu zaie manifestariei.
- Maiatzaren 11 : Gazte bat koma egoeran dago poliziak manifestazio baten aurka botatako ke pote baten kolpeaz.
- Ekainaren 11 : Joxe Miguel Etxeberria, Naparra desagertu da Ipar Euskal Herrian.
- Ekainaren 30a : Bastidako Luciano Perez Gomez tiro batez hil du kalez jantzitako goardia zibil batek Haroko diskoteka batean lagunekin zegoenean.
- Uztailaren 23a : BVEk bonba bat zartarazi du Bilboko haurtzaindegi batean: bertatik igarotzen ari ziren hiru pertsona hil dira, horietako bat 9 hilabetez haurdun zegoen andre bat.
- Uztailaren 28a : Martin Zubizarreta Zumeta bala batez zauritu dute UAReko goardia zibilek autoz Zarautzera zihoanean.
- Abuztuaren 30a : Angel Etxaniz tiroz hil eta lanean ari ziren bi emakume zauritu dituzte Ondarroan. BVEk hartu du ekintza bere gain.
- Irailaren 7a : Miguel Mari Arbelaitz eta Luis Mari Elizondo tiroz hil dituzte Hernanin. BVEk hartu du bere gain.
- Irailaren 10a : HBk autodefentsako deialdia egin du inkontrolatuei aurre egiteko.
- Irailaren 21a : Inkontrolatuek eta BVEk Durango, Etxebarria eta Andoainen jardun dute. Durangon lau lagun balaz zauritu dituzte. Etxebarrian bi gazte bahitu, jipoitu eta auto batez zapaldu dituzte. Andoainen lagun koadrila bat afaltzen ari zen lokala tirokatu dute.
- Urriaren 15a : Jose Luis Sancha Lasa Los Arcos tabernan tiroz hil du polizia batek sarekada bat egiten ari zirenean.
- Urriaren 20a : Espainiako polizia bat autoz Ipar Euskal Herriko lurraldean sartu da Angeluko gazte bat atxilotu eta Hego Euskal Herrira eraman du Izpegiko mugan.
- Urriaren 24a : Guillermo Martin Orbegozoko langilea tiroz zauritu dute kalez jantzitako hiru goardia zibilek Hernanin, kalean paseatzen ari zenean.
- Azaroaren 6a : Annie Pueyo tiroz hil dute Tarbesen. Pueyok Juan Jose Etxabe eta Agurtzane Arregiren aurka BVEk burutu zuen ekintzan parte hartu zuen.
- Azaroaren 14a : Jokin Etxeberria eta Espe Arana senar-emazte eibartarrak tiroz hil dituzte beren etxean Caracasen (Venezuela). BVEk hartu du bere gain. Ekintza Cherid, Boccardo eta Riccik burutu dute [6].
- Azaroaren 14a : Jokin Antimasbere tiroz hil eta Andres Etxeberria zauritu dituzte Hernanin.
- Azaroaren 22a : Polizia batek Francisco Javier Iturbe Olano eta Cesar Sotoluego Vazquez gazteak tiroz zauritu ditu Gasteizen.
- Azaroaren 24a : Hendaiako Hendayais taberna tirokatu eta Jean Pierre Haramendi eta Jose Camio hil eta tabernako beste hamar bezero zauritu dituzte. BVEk hartu du bere gain.
- Abenduaren 30a : Jose Martin Sagardia Zaldua hil dute Miarritzen. BVEk hartu du bere gain.

### [aldatu] 1981

- Urtarrilaren 24a : Bonba bat leherrarazi dute Ganekoetxe tabernan Berrizen (Bizkaia). Zazpi zauritu. Triple Ak eta BVEk hartu dute ekintza beren gain.
- Otsailaren 13a : Joxe Arregi Izagirre poliziek atxiloketan egindako torturez hil da Carabancheleko espetxe ospitalean, Madrilen.
- Otsailaren 23a : Tejero koronelak eta 200 guardia zibilek Madrileko Diputatuen Kongresua hartu eta estatu kolpea aldarrikatu dute.
- Otsailaren 27a : Victor Fernandez Otxoa larri zauritu dute Hernanin. BVEk hartu du bere gain.
- Martxoaren 3a : Javier Ansa Zinkunegi gaztea hil dute Andoainen. BVEk hartu du hilketa bere gain.
- Martxoaren 4a : Espainiako poliziak Ignacio Iturbide, Ladislao Zabala eta beste lagun bat atxilotu ditu. Ezagunak dira inkontrolatu modura jardun izan direlako. BVEren hainbat ekintzekin lotu dituzte.
- Martxoaren 17a : Mikel Lujua eta bere familiaren autoaren azpian bonba bat jarrita aurkitu dute, Hendaian.
- Martxoaren 21a : Eugenio Etxebeste Antxon tirokatu dute Donibane Lohizuneko Monoprix supermerkatuaren aparkalekuan. Erasotzaileetako bat, Vladimir Vit, atxilotu dute. BVEk hartu du ekintza bere gain.
- Apirilaren 23a : Xabier Agirre bergararra larri zauritu dute, tiroz, Parisen, bete etxean zegoela. BVEk hartu du ekintza bere gain.
- Maiatzaren 10a : Santanderreko Juan Mañas, Luis Montero eta Luis Cobos gazteak ETAkideak direlakoan atxiltu, torturatu, mutilatu, hil eta sua eman diete goardia zibilek Almeria inguruan.
- Ekainaren 1a : Maria Encarnacion Ayucar Garcia, 20 urteko gaztea tiroz hil du kalez jantzitako polizia batek Deustuko Garden diskotekan.
- Uztailaren 10a : Kalean ziren Ovidio Ferrera Martin tiroz hil eta Aurora Mujika Mujika zauritu ditu poliziak Bilboko Zazpi Kaleetan ETAko kide batzuen atzetik zihoazenean.
- Urriaren 21a : Angela Benito Martinez bihotzekoak jota hil da poliziak denbora tarte labur batean bere etxea laugarren aldiz miatzen ari zenean.

### [aldatu] 1982

- Urtarrilaren 1a : Daniel Muñoz, 7 urteko umea, eta Manuel Cosano Cuenca, 68 urtekoa, balaz zauritu dituzte goardia zibilek Oreretan, amnistiaren aldeko manifestazio baten ostean tiroka hasi direnean.
- Urtarrilaren 2a : Alegiako Pablo Garaialde Jauregizabal taxilaria hilda agertu da Berastegin. Triple Ak hartu du hilketa bere gain.
- Martxoaren 19a : CRS bi tirokatu eta bat hil dituzte Baigorrin. Poliziak IKri leporatuko dio ekintza, eurek egin ez dutela esan arrean. Filipe Bidart horretan parte hartu izanagatik kondenatuko dute. Dena dela, hainbat iritziren arabera BVE izan daiteke ekintzaren egilea, inork bere gain hartu ez duen arren.
- Martxoaren 29a : Esteban Muruetagoiena bihotzekoaz hil da hiru egun aurretik bederatzi egunez atxilotuta eta torturatua izan ondoren.
- Maiatzaren 7a : Soud-Ouest eta Le Monde egunkariek Madrileko Gobernuari leporatu diote Hendayais tabernako ekintzaren erantzukizuna.
- Urriaren 16a : Victoriano Agiriano, 59 urtekoa, eta Maria Angeles Barandiaran, 52 urte, senar-emazteak poliziaren tiroez hil dira Gamarran (Gasteiz) jarritako kontrol batean.
- Urriaren 16a : Marcelo Garciandia tolosarra balaz zauritu du poliziak Lasarte inguruan jarritako kontrol batean. 19an hilko da.

### [aldatu] 1983

- Uztailaren 21a : Kaleko arropaz jantzitako poliziek pistolaz eta burdinezko barraz armatuta jendeari eraso diote Oreretako Udaletxeko aurrean jaien hasierako ekitaldirako bilduta zeudenean
- Irailaren 30a : Guardia Zibila ETAko militanteen edo errepresioaz hildakoen oroimenezko plakak eraisteari ekin diote Gipuzkoan zehar.
- Urriaren 16a: Jose Antonio Lasa eta Jose Ignacio Zabalaren bahiketa, Baionan (Lapurdi). Beraien gorpuak 1985ean agertu ziren Busoten (Alacant) mendian lurperatuta. Mutilazioak, tortura aztarnak eta tiro bana buruan zituzten. Baina gorpuok ez ziren identifikatu 1995era arte.
- Urriaren 18a: Espainiako lau polizia Jose Mari Larretxea Goñi bahitzen saiatu ziren Baionan (Lapurdi). Frantziako jendarme batzuk bertatik pasatu eta lau poliziak atxilotu zituzten.
- Abenduaren 4a: Segundo Marey bahitu zuten Hendaian (Lapurdi). Espainiako polizien agindupean ziharduten mertzenario frantsesek haren lankide bat bahitu nahi zuten baina erratu egin ziren. Urrian atxilotutako Espainiako poliziak askatzea eskatu zuten. Poliziak abenduaren 8an askatu zituzten, eta Segundo Marey abenduren 13an. GALek hartu zuen bere gain abenduaren 14an.
- Abenduaren 19a: Ramón Oñaederra tiroz hil zuten Baionan (Lapurdi), Kaietenea tabernan lanean ari zela. GALek hartu du bere gain.
- Abenduaren 28a: Frankotiratzaile batek Mikel Goikoetxea zauritu du Donibane Lohitzunen(Lapurdi), bere etxe aurrean autotik irtetera zihoanean. 1984ko urtarrilaren 1ean hil zen.

### [aldatu] 1984

- Otsailaren 8a: Bixente Perurena eta Angel Gurmindo Hendaian (Lapurdi) tirokatu eta hil dituzte. GALek hartu du bere gain.
- Otsailaren 25a: Frankotiratzaile batek Eugenio Gutierrez Salazar hil du Mendin (Zuberoa). GALek hartu du bere gain.
- Martxoaren 1a: Trenbideko langile Jean Pierre Leiba hil dute Hendaian (Lapurdi).GALek hartu du bere gain.
- Martxoaren 19a: GALeko kide Jean Pierre Cherid hil da Miarritzen, ekintza bat prestatzean bonba nahi gabe lehertu zaionean.
- Martxoaren 23a: Xabier Perez de Arenaza tiroz hil dute gasolindegi batean Biarritzen (Lapurdi). GALek hartu du bere gain.
- Maiatzaren 3a: Rafael Goikoetxea tiroz hil eta Jesus Zugarramurdi zauritu dituzte Baigorrin (Behe Nafarroa).GALek hartu du bere gain.
- Maiatzaren 7a : Jose Portu Espina balaz zauritu dute kalez jantzitako poliziek Oiartzunen.
- Ekainaren 15a: Tomas Perez Revilla eta Ramon Orbe zauritu dituzte moto batean jarritako bonba batez Biarritzen (Lapurdi). Perez Revilla uztailaren 28an hilgo da. GALek hartu du bere gain.
- Uztailaren 11: Donibane Lohitzuneko (Lapurdi) "La Consolation" taberna barrura lehergailu bat bota eta Jose Luis Oliva Gallastegi, Bonifacio Garcia eta Juan Jauregi Aurria zauritu dituzte. GALek hartu du bere gain.
- Abuztuaren 5a: Denek Kooperatiba lehergailuz eraitsi dute Hendaian. GALek hartu du bere gain.
- Abuztuaren 23a: Baionako "Etxabe" taberna tirokatu eta bertan ziren lau pertsona zauritu dituzte. GALek hartu du bere gain.
- Irailaren 11 : Gerardo Etxarri derrame bat izan eta hil da bere alaba atxilotu dutenean, Pasaian.
- Azaroaren 18a: Christian Olaskoaga dantzaria tiroz hil dute Biriatun (Lapurdi). GALek hartu du bere gain.
- Azaroaren 20a: HASIko buruzagi eta sendagile Santi Brouard Deustuko (Bizkaia) kontsultan tiroz hil dute. GALek hartu du bere gain.
- Azaroaren 23a : Pablo Gonzalez Larrazabal hil da polizia Euskaldunako langileen aurka oldartu denean Bilbon.
- Abenduaren 11a: Juan Jose Iradiren aurkako ekintza. Lehergailu bat aurkitu du Lopez de Abetxukoren autoan Hendaian (Lapurdi). GALek hartu du bere gain.

### [aldatu] 1985

- Otsailaren 1a: Herri Taldeetako kide Xabier Manterolaren autoan bonba bat jarri eta zauritu dute. GALek hartu du bere gain.
- Otsailaren 5a: Auton jarritako lehergailuaren eztandaz Christian Casteigts zauritu dute Baionan (Lapurdi). Hanka biak moztu behar izan dizkiote. GALek hartu du bere gain.
- Martxoaren 4a: Baionako "Lagunekin" taberna tirokatu eta Josu Amantes eta Gotzon Zabaleta zauritu dituzte. GALek hartu du bere gain.
- [Martxoaren 13]]a: Getariko "Briketenia" jatetxearen barrura esku bonbak bota eta Michel, Martin eta Jean Philippe Ibarboure jatetxearen jabeak zauritu dituzte. GALek hartu du bere gain.
- Martxoaren 26a: Ziburuko "Bittor" taberna postaz tirokatu eta esku bonba bota dute. Jose Luis Calderon eta Ramon Basañez zauritu dituzte. GALek hartu du bere gain.
- Martxoaren 28a: Baionako (Lapurdi) "Les Pyreneés" taberna tirokatu dute: Benoit Pecasteing hil eta Jean Marie Mutio, Jean Jacques Hum eta Kepa Pikabea zauritu dituzte. Tabernan zegoen jendea hiltzaileari jarraitu eta atxilotu dute: Pierre Baldes da. GALek hartu du bere gain.
- Martxoaren 30a: Egin egunkariko kazetari Xabier Galdeano hil duteDonibane Lohitzunen (Lapurdi). GALek hartu du bere gain.
- Ekainaren 14a: Ziburuko (Lapurdi) "Trinkete" taberna tirokatu dute. Emile Weiss eta Claude Doer hil dituzte. GALek hartu du bere gain.
- Ekainaren 27a : Santos Blanco Gonzalez tiroz hil dute Baionan (Lapurdi).GALek hartu du bere gain.
- Uztailaren 8a: Ziburuko "Bittor" taberna tirokatu eta Juan Karlos Lezertua larri zauritu dute. GALek hartu du bere gain.
- Uztailaren 16a: Fernando Egileorren autoan lehergailu bat jarri duteAngleten (Lapurdi) GALek hartu du bere gain.
- Abuztuaren 2a: Juan Manuel Otegi hil dute Donibane Garazin (Behe Nafarroa). GALek hartu du bere gain.
- Abuztuaren 31: Dominique Labeyrie tiroz hil dute Donibane Lohitzunen (Lapurdi). GALek hartu du bere gain.
- Irailaren 25a: Jose Mari Etxaniz, Iñaki Asteazu Izarra, Agustin Irazustabarrena eta Sabin Etxaide Ibarguren tiroz hil dituzte Baionako "Monbar" tabernan. GALek hartu du bere gain.
- Azaroaren 26a : Mikel Zabaltza atxilotu dute goardia zibilek Donostiako Altza auzoan. Torturaz hil eta hilik agertuko da abenduaren 15ean Bidasoa ibaian.
- Abenduaren 4a: Fernando Biurrunen etxean lehergailu bat jarri duteHeletan. GALek hartu du bere gain.
- Abenduaren 6a: Argilo elkartearen aurkako ekintza egin duteHendaian.
- Abenduaren 24a: Biarritzen Robert Caplanne zauritu eta urtarrilaren 6an hilgo da. GALek hartu du bere gain.

### [aldatu] 1986

- Urtarrilaren 8a : Espainiako poliziek Alfontso Etxegarai eta Miguel Angel Aldana bahitu eta torturatu dituzte Ekuadorren.
- Otsailaren 9a: Baionako "Batxoki" taberna tirokatu zuten. Karmele Martinez, Federick Haramboure, hiru urteko Nagore Otegi haurra eta beste zazpi lagun zauritu dituzte. GALek hartu du bere gain.
- Otsailaren 13a: Donibane Lohitzuneko "La Consolation" taberna tirokatu eta Ramon Basañez Jauregi larri zauritu dute. GALek hartu du bere gain.
- Otsailaren 17a: Autoan zihoazenean tirokatu eta Christophe Matxikote eta Catherine Brion hil dituzteBidarrain. GALek hartuko du bere gain ekintza baina errore bat izan dela esango dute.

### [aldatu] 1987

- Urtarrilaren 3a : Jean Philipe Labade mertzenarioa Portugalen atxilotu dutela jakin da. GALeko haninbat ekintzatan parte hartu eta ekintzak egiteko jendea kontratatzen ibili bide da.
- Apirilaren 3a : Jose Amedo Fouce Bilboko polizia GALeko loturak dituela agertu da Portugaleko Espresso egunkarian.
- Uztailaren 24a: Juan Carlos Garcia Goena hil dute Hendaian bere autoan jarritako lehergailuaren bidez. Hau izango da GALen azken ekintza.
- Irailaren 10a : Bost inkontrolatuk Delfin Laguera gaztea erasotu eta Falange Españolaren siglak grabatu dizkiote soinean, Iruñean.
- Irailaren 12an : Gasteizen Edurne Sampedro bahitu eta gurutze gamatua grabatu diote. Azaroaren 13an berriro erasoko dute.
- Irailaren 25a : Agustin Celihueta eta Juan Ramon Iriarte inkontrolatuek egin dizkieten erasoa eta torturak saltu dituzte. Sinbolo faxistak eta GAL hitza grabatu dizkiete soinean. Erasotzaileak goardia zibilak direlakoan daudela esan dute. Azken hilabetetan ohikoak dira mota honetako erasoak Euskal Herrian.
- Azaroaren 16a : Iranzu Mugeta gazteak bahitu, jipoitu eta gurutze gamatua grabatu diote bizkarrean. Erasoak berriro errepikatuko dira hurrengo egunetan.
- Azaroaren 25a : Henk Eric Antton Haenlewyn alemaniarra hil du tiro batez paisanozko goardia zibil batek Irungo Gwendolyne diskotekan.
- Azaroaren 25a : Mohamed Kiar tiroz hil dute Parisen. GALeko hainbat ekintzatan hartu du parte.

### [aldatu] 1988

- Azaroaren 4a : Inkontrolatuek Fermin Urtizberea bahitu duteHondarribian. Azaroaren 6an agertuko da Lezon.

### [aldatu] 1989

- Maiatzaren 19a : Manifestazioak egin dira Hego Euskal Herriko lau hiriburuetan inkontrolatuen impunitatea salatzeko. Ikastetxeetan borroka eguna egin da.
- Maiatzaren 27a : Poliziek, espetxeko funtzionarioek eta beraien familiarrek harrika eraso diete euskal preso politikoen familiar eta lagunei autobusean Alcala Mecora joan direnean.
- Abuztuaren 21a : Teodoro Julian gasteiztarra balaz larri zauritu dute goardia zibilek alto eman eta lurrera bota denean.
- Irailaren 20a : Oreretan Jose Antonio Cardosa postaria hil da HBko militante bati bidalitako pakete bonba lehertu denean.
- Irailaren 21a : Jose Antonio Cardosaren hiletan Gipuzkoako gobernadore zibil Goni Tirapuren bizkarzain batek jendeari tiro egin eta Felex Garcia Rivera balaz zauritu du.
- Azaroaren 20a : Josu Muguruza hil eta Iñaki Esnaola larri zauritu dituzte Madrileko Alcala Hotelean HBko diputatuak afaltzen ari zirela tirokatu dituztenean. Angel Duce polizia eta Ricardo Saenz de Inestrillas eskuin muturreko kidea atxilotuko dituzte uztailaren 30ean, ekintzaren ustezko egileak izateagatik.

### [aldatu] 1990

- Urtarrilaren 21a : Jose Enrique Borda balaz zauritu dute goardia zibilek Irunen jarritako kontrol batean.
- Maiatzaren 2a : Goardia Zibileko komandante Rafael Masa , GALeko jardueran inplikatuta dagoena, teniente koronel izendatu dute.
- Uztailaren 6a : Espainiako Auzitegi Nazionala Georges Mendaille GALeko kidea libre utzi du.

### [aldatu] 1991

- Martxoaren 19a : Herrera de la Manchan dagoen preso sozial batek funtzionarioek espetxeetan euskal preso politikoak hiltzeko GAL moduko bat antolatzen ari direla salatu du.
- Uztailaren 24a : Preso Sozialen Elkarteak(APRE) espetxeetan esukal preso politikoak hiltzeko GAL antolatzen ari dela salatu du berriro.
- Irailaren 20a : Espainiako Auzitegi Nazionalak Jose Amedo eta Michel Dominguez poliziei 108 urteko espetxe zigorra ezarri die GALeko jardueretan parte hartzeagatik.

### [aldatu] 1992

- Urtarrilaren 5a : Ezezagun batzuek Egin Irratiaren antena saboteatzen saiatu dira.
- Urtarrilaren 26a : kalez jantzitako guardia zibil batek autotik atera eta tiro egin du Iruñean, manifestazio batean.
- Irailaren 24a : Gurutze Jantzi urnietarra hil da Guardia Zibilaren Madrilgo Tres cantos polizia etxean.
- Irailaren 24a : Xabier Kalparsoro "Anuk" Indautxuko polizia etxeko leiho batetik "jausi" eta hil egin da.
- Ekainaren 22a : Rosa Zarra 58 urteko donostiarra larri zauritu dute Ertzainek hurbiletik botatako pilotakada batez. Ekainaren 30ean hilgo da.

### [aldatu] 1994

- Maiatzaren 29a : Artxanda eta Muskizen lurretik poltsa lehergarriak hartu eta hiru lagun larri zauritu dira

### [aldatu] 1997

- Martxoaren 27a : Josu Zabala "Basajaun" hilda agertu da Punta Mendatan, Itziar eta Deba artean, bihotzean tiro bat duela. Bertsio ofizialak bere burua beste egin duela esan arren, bere ingurukoek ziur esaten dute atxilotu eta hil egin dutela [7].
- Abuztuaren 6a : Jose Luis Salegi Elorza "Txipi" hilda agertu da Irapuaton, Mexikon. Autopsia ofizialaren arabera infarto batek jota hil da. Salegiren familiarrek jipoi bat emanda hil zela ziurtatu dute, gorpuak kolpeak eta urradurak zituelako. 1983. urtean ere GAL saiatu zen Salegi hiltzen [8].

### [aldatu] 1999

- Martxoaren 20a : Joselu Geresta "Ttotto" hilda agertu da Oreretan, zelai batean, buruan tiro bat duela. Bertsio ofizialak bere burua beste egin duela esan arren, bere ingurukoek ziur esaten dute atxilotu eta hil egin dutela. Espainiako Armadako teniente general Jose Antonio Saenz de Santamariak estatuaren gerra zikinaren ekintza izan dela iradoki du elkarrizketa batean [9].

### [aldatu] 2001

- Abuztuaren 20a : Donostiako Txioka tabernan utzitako jostailu bat hartu eta lehertzerakoan Maria Eraunzetamurgil hil eta bere iloba Jokin zauritu ditu. Espainiako Barne ministro Mariano Rajoyk kale borrokarekin lotu du leherketa. Amnistiaren Aldeko Mugimenduak estatuaren gerra zikinaren jostailu-bonba-tranpa bidezko ekintza izan dela salatu du[10].

# [aldatu] Ikusi

- Gerra zikina
- Estatu terrorismoa
- GAL
- BVA

# [aldatu] Erreferentziak

1. ↑ [Iturri nagusia: EUSKADI ETA ASKATASUNA. EUSKAL HERRIA Y LA LIBERTAD entziklopedia]
2. ↑ [Amedo: el estado contra ETA]
3. ↑ [Amedo: el estado contra ETA]
4. ↑ [Amedo: el estado contra ETA]
5. ↑ [Amedo: el estado contra ETA]
6. ↑ [Amedo: el estado contra ETA]
7. ↑ Gara egunkaria 2007.03.23
8. ↑ El Mundo egunkaria
9. ↑ Jose Antonio Saenz de Santamaria
10. ↑ Amnistiaren Aldeko Batzordeen oharra

# [aldatu] Liburuak

- AMEDO. El Estado contra ETA Melchor Miralles - Ricardo Arques. Plaza&Janes/Cambio16, 1989 - ISBN 84-7863-006-6
- EL GAL. El terrorismo de Estado en la Europa de las democracias CEDRI. Txalaparta, 1990 - ISBN 84-86597-25-0
- EUSKADI ETA ASKATASUNA. EUSKAL HERRIA Y LA LIBERTAD Txalaparta, 1993 - ISBN 84-86597-87-0

"http://eu.wikipedia.org../../../g/e/r/Gerra_zikina_%28kronologia%29.html"(e)tik eskuratuta

Kategoria: Gerra zikina

##### Views

- Artikulua
- Eztabaida
- Oraingo berrikuspena

##### Bilatu